คาดสิ้นปีนี้จบ! “วิษณุ” เผยอนุญาโตฯเลื่อนชี้ขาดคดี “เหมืองทองอัครา” เป็น 31 ธ.ค.65
ครม.รับทราบรายงานความคืบหน้าคดีข้อพิพาท “เหมืองทองอัครา” โดยอนุญาโตตุลาการเตรียมชี้ขาดคดีในช่วงปลายปีนี้
ครม.รับทราบรายงานความคืบหน้าคดีข้อพิพาท “เหมืองทองอัครา” โดยอนุญาโตตุลาการเตรียมชี้ขาดคดีในช่วงปลายปีนี้
2 ส.ค. 2565

นายวิษณุ เครืองาม รองนายกรัฐมนตรี เปิดเผยภายหลังการประชุมคณะรัฐมนตรี หรือ ครม.ว่า ที่ประชุม ครม. รับทราบเรื่องที่กระทรวงอุตสาหกรรมรายงานสถานการณ์ความคืบหน้าการแก้ไขปัญหาข้อพิพาทระหว่าง ราชอาณาจักรไทยกับบริษัท คิงส์เกต คอนโซลิเดเต็ด ลิมิเต็ด กรณีเหมืองทองอัครา ว่าเป็นการรายงานความคืบหน้าตามปกติเดือนละ 1 ครั้ง ถึงการแสดงเจตนาของบริษัทคิงส์เกต ซึ่งอนุญาโตตุลาการยังไม่ได้ชี้ขาดและได้เลื่อนวันชี้ขาดไปวันที่ 31 ธันวาคม 2565
โดยระหว่างการเจรจา บริษัทคิงส์เกตได้ดำเนินการขั้นตอนต่างๆ เพื่อเข้ามาประกอบกิจการเหมืองทองในประเทศ ซึ่งจะต้องมายื่นทุกอย่างให้ถูกต้องตามกฎหมายไทย ทั้งนี้ ไม่มีการพูดถึงเรื่องการยกเลิกคำสั่งหัวหน้าคณะรักษาความสงบแห่งชาติ (คสช.) มาตรา 44 และยกเลิกไม่ได้ การที่มีบางฝ่ายเสนอให้ยกเลิกมาตรา 44 แล้วจะหยุดและกลับไปเซตซีโร่ ไม่ใช่ เพราะทุกอย่างเดินหน้าไปแล้ว
นายวิษณุ ยังระบุว่า ผลจะออกมาอย่างไรอยู่ที่อนุญาโตจะตัดสิน แต่หากบริษัทอัครา เข้ามายื่นแล้วหาข้อสรุปร่วมกันได้ อาจมีการถอนเรื่องจากอนุญาโตตุลาการได้ ซึ่งการเจรจากันอยู่นี้ เป็นไปตามคำแนะนำของอนุญาโตตุลาการ